|  |
| --- |
|  3.7 Begrænsninger i afgivelse og offentliggørelse af oplysninger |
| Underafsnit:* Databeskyttelsesregler (3.7.1)
* Miljøoplysningsloven (3.7.2)
* God forvaltningsskik ved offentliggørelsen (3.7.3)
* Forudgående orientering af virksomheden eller husdyrbruget m.v. om offentliggørelsen (3.7.3.1)
* Stamoplysninger for virksomheder og husdyrbrug m.v. (3.7.4)
* Oplysninger om tilsyn (3.7.5)
* Henstillinger, håndhævelser, selvhjælpshandlinger og politianmeldelser (3.7.6)
* Tilladelser, godkendelser og revurderinger (3.7.7)
* Miljøtilsynsplan og tilsynskampagner (3.7.8)
* Årlig indberetning af tilsyns- og godkendelsesarbejdet (3.7.9)
* Uberettiget offentliggørelse af oplysninger (3.7.10)
 |
| **Begrænsninger i afgivelse og offentliggørelse af oplysninger** Som tilsynsmyndighed skal du afgive en række oplysninger til Miljøstyrelsen via den fælles platform Digital MiljøAdministration (DMA) ([www.mst.dma.dk](http://www.mst.dma.dk)). Nogle af disse oplysninger skal offentliggøres på DMA. Inden du offentliggør oplysningerne om fx tilsyn og håndhævelser skal du orientere virksomheden eller husdyrbruget m.v. om, at oplysningerne vil blive offentliggjort.Dette afsnit fokuserer på de *væsentligste begrænsninger*, som du skal være opmærksom på, når du afgiver og offentliggør oplysninger. Begrænsningerne er *især* relevante i de tilfælde, hvor du vælger at afgive og/eller offentliggøre flere oplysninger end krævet i miljøtilsynsbekendtgørelsen. Hvis du er i tvivl om, hvordan et konkret forhold skal håndteres, bør du altid rette henvendelser til din juridiske enhed, da afgivelse og offentliggørelse af oplysninger vedrører omfattende og komplekse juridiske områder.**Hvad er forskellen på at afgive og offentliggøre oplysninger, og hvilke regler gælder der herfor?**Processen omkring afgivelse og offentliggørelse af data omfatter to led: 1) afgivelse af oplysninger til Miljøstyrelsen via DMA og 2) offentliggørelse af oplysninger på DMA. Der er således dels tale om *videregivelse af oplysninger til en anden forvaltningsmyndighed,* dels om, at oplysningerne gøres *tilgængelige for ”en ubestemt kreds af modtagere”*, når data udstilles på DMA. I afsnittet ”Afgivelse af oplysninger og offentliggørelse” (3.5), s. 26, kan du finde en samlet oversigt over, hvilke oplysninger du som myndighed skal afgive til Miljøstyrelsen, og hvilke oplysninger er omfattet af kravet om offentliggørelse.***Afgivelse af oplysninger***Når du afgiver oplysninger til Miljøstyrelsen via DMA er der efter en isoleret betragtning tale om en videregivelse af oplysninger til en anden forvaltningsmyndighed. Det betyder, at det skal ske med de begrænsninger for videregivelse, der følger af anden lovgivning, jf. §§ 14, 15 og 18. Det er navnlig forvaltningsloven og databeskyttelsesreglerne (databeskyttelsesforordningen og databeskyttelsesloven). Hvis du alene afgiver oplysninger, der er nævnt i miljøtilsynsbekendtgørelsen, vil der som udgangspunkt ikke opstå fortrolighedsspørgsmål m.v. Bemærk dog, at det altid er tilsyns- eller godkendelsesmyndigheden, dvs. den myndighed, der er i besiddelse af oplysninger, som afgør, om det vil være berettiget at videregive oplysninger.Vælger du at afgive flere oplysninger end dem, som er krævet i miljøtilsynsbekendtgørelsen, skal du være særlig opmærksom på begrænsninger for videregivelse. I tabellen nedenfor kan du se, hvilke regler, der generelt gælder for afgivelse af oplysninger.

|  |  |
| --- | --- |
| *Personoplysninger:* enhver form for information om en identificeret eller identificerbar fysisk person  | Videregivelse af personoplysninger til en anden forvaltningsmyndighed reguleres af databeskyttelsesforordningen og databeskyttelsesloven, jf. forvaltningslovens § 28, stk. 1. I afsnittet ”Databeskyttelsesregler” (3.7.1) kan du læse mere om, hvilke oplysninger, der anses for personoplysninger og om, hvilke regler der gælder for behandling af disse oplysninger. |
| *Fortrolige oplysninger:* fortrolige oplysninger om juridiske personer og oplysninger, der af andre grunde er fortrolige (uden at være personoplysninger), fx forretningshemmeligheder. Ved juridisk person forstås aktieselskab, anpartsselskab eller lignende. | Videregivelse af fortrolige oplysninger om juridiske personer og oplysninger, der af andre grunde er fortrolige (uden at være personoplysninger) er reguleret i forvaltningslovens § 28, stk. 2. Afgørende for, om en oplysning anses for fortrolig, er, om oplysningen efter den almindelige opfattelse i samfundet bør kunne forlanges unddraget offentlighedens kendskab, jf. straffelovens § 152 sammenholdt med forvaltningslovens § 27.  |
| *Andre oplysninger* | Som udgangspunkt ingen begrænsninger i afgivelse til en anden forvaltningsmyndighed (Miljøstyrelsen). |

***Offentliggørelse***Oplysninger, der skal offentliggøres på DMA, er beskyttet i samme omfang, som hvis der søges aktindsigt efter lov om aktindsigt i miljøoplysninger (miljøoplysningsloven). Inden du som tilsyns- eller godkendelsesmyndighed offentliggør oplysninger, skal du derfor foretage en *konkret og individuel vurdering af*, om der er oplysninger, der skal undtages fra aktindsigt efter reglerne i miljøoplysningsloven, og som derfor ikke skal offentliggøres. Du skal med andre ord hver gang sikre dig, at offentliggørelsen af oplysningerne kan ske lovligt. De oplysninger, der efter en konkret vurdering kan undtages for offentliggørelse, er bl.a.:1. enkeltpersoners private, herunder økonomiske, forhold.
2. tekniske indretninger, tekniske fremgangsmåder, drifts- eller forretningsforhold el.lign., for så vidt det er af væsentlig økonomisk betydning for den person eller virksomhed, oplysningerne vedrører
3. oplysninger af væsentlig betydning for statens sikkerhed eller rigets forsvar (fx oplysninger i forbindelse med virksomheder omfattet af risikobekendtgørelsen).

Du kan læse mere om, hvilke oplysninger der er undtaget fra aktindsigt, og dermed ikke skal offentliggøres, i afsnittet ”Miljøoplysningsloven” (3.7.2).Som tilsynsmyndighed skal du endvidere overholde principperne om *god forvaltningsskik.* Du kan læse mere om god forvaltningsskik i afsnittet ”God forvaltningsskik ved offentliggørelsen” (3.7.3).*Særligt for oplysninger omfattet af databeskyttelsesreglerne*Oplysninger om fysiske personer og oplysninger i forbindelse med enkeltmandsvirksomheder, der offentliggøres i henhold til miljøtilsynsbekendtgørelsen, er omfattet af databeskyttelsesreglerne. Også oplysninger om interessentskaber – i det omfang interessenterne er fysiske personer – kan være personoplysninger, hvis oplysninger kan henføres til en identificeret eller identificerbar fysisk person.Ifølge miljøoplysningsdirektivets artikel 4 skal videregivelse, herunder offentliggørelse, af personoplysninger respektere databeskyttelsesreglerne. Det betyder, at offentliggørelse af oplysninger i henhold til miljøtilsynsbekendtgørelsen skal ske under iagttagelse af databeskyttelsesreglerne. Offentliggørelse af de personoplysninger, der kræves i miljøtilsynsbekendtgørelsen, har et lovligt grundlag, jf. databeskyttelsesforordningens artikel 6, stk. 1, litra c), da offentliggørelsen er nødvendig for at opfylde en retlig forpligtelse, der påhviler myndigheden. Du behøver derfor ikke undersøge, hvilken hjemmel der ligger til grund for offentliggørelsen, men du skal altid sikre, at de øvrige databeskyttelsesregler overholdes. Du kan læse mere i afsnittet ”Databeskyttelsesregler” (3.7.1).*Offentliggørelse af flere oplysninger*En myndighed må ikke uden hjemmel i lovgivningen eller (anden) saglig grund offentliggøre oplysninger om en virksomhed eller et husdyrbrug m.v., som må anses for belastende for virksomheden eller husdyrbruget m.v. Vælger du at offentliggøre *flere* oplysninger end krævet i miljøtilsynsbekendtgørelsen, fx en tilsynsrapport, der indeholder uddybende prosa, billeder m.v., skal du derfor sikre dig, at offentliggørelsen er *saglig begrundet og proportionalt* med formålet med offentliggørelsen. Offentliggørelsen må således ikke være unødvendig eller uforholdsmæssigt indgribende for virksomheden eller husdyrbruget m.v. i forhold til de hensyn, der søges varetaget med offentliggørelsen. Desuden skal du foretage en konkret vurdering af, hvorvidt afgivelsen eller/og offentliggørelsen kan ske lovligt jf. databeskyttelsesforordningens artikel 6, stk. 1. Du kan læse mere om, hvornår du må behandle personoplysninger på Datatilsynets hjemmeside: <https://www.datatilsynet.dk/generelt-om-databeskyttelse/hvornaar-maa-du-behandle-personoplysninger/>.

|  |
| --- |
| **Faktaboks***Grundlag for behandling af personoplysninger*Almindelige personoplysninger (3.7.1), dvs. personoplysninger, der ikke er klassificeret som særlige kategorier af oplysninger (følsomme personoplysninger) må behandles bl.a. hvis behandlingen er nødvendig af hensyn til udførelse af en opgave i samfundets interesse eller som henhører under offentlig myndighedsudøvelse, jf. databeskyttelsesforordningens artikel 6, stk. 1, litra e). Databeskyttelsesforordningens artikel 6, stk. 1, litra e) dækker situationer, hvor du som tilsynsmyndighed selv udøver en opgave i forbindelse med tilsynet (men ikke nødvendigvis også opfylder en retlig forpligtelse til at behandle oplysninger), og databehandlingen er *nødvendig* for at udøve denne opgave. Bemærk, at vurdering af nødvendigheden skal foretages ud fra et synspunkt om, at jo mere indgribende en behandlingsform, der er tale om, desto større krav stilles til nødvendigheden af, at behandlingen finder sted. Offentliggørelse af oplysninger på internettet er en meget indgribende form for behandling af personoplysninger, da modtagerkredsen i princippet er alle internetbrugere, og derfor stilles der her større krav til nødvendigheden af offentliggørelsen.Der gælder som udgangspunkt et forbud mod behandling af særlige kategorier af personoplysninger (følsomme personoplysninger) (3.7.1). Disse oplysninger skal undtages fra offentliggørelse på DMA.  |

 |
| Retsgrundlag*Miljøtilsynsbekendtgørelsen, § 14, stk. 5, § 15, stk. 5, og § 18, stk. 4*Oplysningerne skal afgives med de begrænsninger for videregivelse, der følger af anden lovgivning.*Miljøtilsynsbekendtgørelsen, § 20, stk. 1*Tilsyns- og godkendelsesmyndigheden offentliggør følgende:1) De oplysninger, der fremgår af § 14, stk. 1, nr. 1-7 og stk. 3 og 4, § 15, idet offentliggørelse af oplysningerne i § 15, stk. 3, sker fordelt på de relevante grupper, som fremgår af bilag 3, § 17, stk. 1, og § 18, stk. 1, nr. 1-7 og 9-14, og stk. 2-4.2) Når der er meddelt påbud, forbud eller indskærpelser, jf. § 14, stk. 2 og 3, med angivelse af virksomheden eller husdyrbruget m.v., idet oplysningerne efter § 14, stk. 3, i stedet kan offentliggøres fordelt på de relevante grupper, som fremgår af bilag 3.3) Når der er meddelt henstillinger, foretaget selvhjælpshandlinger eller politianmeldelser, jf. § 14, stk. 2 og 3, og § 17, stk. 2, nr. 1, uden angivelse af virksomheden eller husdyrbruget m.v.*Miljøtilsynsbekendtgørelsen, § 20, stk. 6* Offentliggørelse sker med undtagelse af de oplysninger, der vil kunne undtages fra aktindsigt efter reglerne i lov om aktindsigt i miljøoplysninger. |

|  |
| --- |
| 3.7.1. Databeskyttelsesregler |
| Behandling af personoplysninger reguleres i databeskyttelsesforordningen og databeskyttelsesloven (”databeskyttelsesregler”). Du kan læse mere om databeskyttelsesregler på Datatilsynets hjemmeside (<https://www.datatilsynet.dk/generelt-om-databeskyttelse/lovgivning/>)**Hvad er en ”personoplysning”?**En personoplysning er enhver form for information om en identificeret eller identificerbar fysisk person, fx navn, adresse, telefonnummer, e-mail, stillingsbetegnelse/titel, arbejdsområde eller et billede. Udtrykket ”*identificerbar fysisk person*” dækker enhver situation, hvor en person direkte eller indirekte kan identificeres ved hjælp af oplysningerne, uanset om dette fx forudsætter kendskab til personnummer, registreringsnummer eller lignende særlige identifikationer, og uanset at identifikationsoplysningen ikke er alment kendt eller umiddelbart tilgængelig. Oplysninger, som er gjort anonyme på en sådan måde, at den registrerede ikke længere kan identificeres, anses ikke for en personoplysning.

|  |
| --- |
| **Faktaboks***Offentliggørelse af billeder*Et billede med genkendelige/identificerbare personer er oplysninger om disse personer. Databeskyttelsesregler skal derfor være opfyldt, for at du lovligt kan behandle, herunder offentliggøre billedet. Du kan læse mere om offentliggørelse af billeder af genkedelige personer på Datatilsynets hjemmeside: <https://www.datatilsynet.dk/emner/internet-og-apps/billeder-paa-internettet/> |

Du skal være opmærksom på, at oplysninger i forbindelse med enkeltmandsvirksomheder er personoplysninger, hvis de gør det muligt at identificere en fysisk person. Også oplysninger om interessentskaber – i det omfang interessenterne er fysiske personer – kan være personoplysninger, hvis oplysninger kan henføres til en identificeret eller identificerbar fysisk person. Et CVR-nummer er som udgangspunkt ikke en personoplysning, medmindre ejeren af CVR-nummeret driver sit selskab som et personselskab, hvor CVR-nummeret kan identificere en fysisk person.Virksomhedsoplysninger, dvs. oplysninger om juridiske personer, såsom aktieselskaber, anpartsselskaber, kommanditselskaber, fonde, foreninger og visse selvejende institutioner mv., er ikke omfattet af databeskyttelsesreglerne. **Hvilke typer personoplysninger findes der?*****Almindelige personoplysninger og følsomme personoplysninger***Databeskyttelsesforordningen skelner mellem *almindelige personoplysninger* og *særlige kategorier af personoplysninger (følsomme personoplysninger)*. Særlige kategorier er oplysninger om race eller etnisk oprindelse, politisk, religiøs eller filosofisk overbevisning eller fagforeningsmæssigt tilhørsforhold. Det dækker også behandling af genetiske data, biometriske data med det formål entydigt at identificere en fysisk person, helbredsoplysninger eller oplysninger om en fysisk persons seksuelle forhold eller seksuelle orientering, jf. databeskyttelsesforordningens artikel 9. ***Fortrolige personoplysninger***Der gælder endvidere særlige regler for behandling af andre *fortrolige personoplysninger*. Fortrolige oplysninger er en særlig kategori, der ikke nævnes udtrykkeligt i databeskyttelsesforordningen, men hvor særlige beskyttelsesbehov kan have betydning ved anvendelsen af databeskyttelsesreglerne. I denne kategori falder følsomme personoplysninger og andre fortrolige personoplysninger, herunder CPR-numre og personoplysninger om strafbare forhold.

|  |
| --- |
| **Faktaboks***Personoplysninger om strafbare forhold*Personoplysninger om strafbare forhold er ikke omfattet af de særlige behandlingsregler for følsomme oplysninger i databeskyttelsesforordningens artikel 9. Dog gælder der *særlige regler* for behandling af disse oplysninger. Reglerne fremgår af databeskyttelseslovens § 8. Som udgangspunkt må personoplysninger om strafbare forhold ikke behandles og/eller videregives, og behandling og/eller videregivelse må kun finde sted, hvis en af betingelserne i databeskyttelseslovens § 8, stk. 2, er opfyldt. Der er tale om en personoplysning om strafbare forhold, hvis det ud fra oplysningen kan udledes, at en identificeret eller identificerbart fysisk person (f.eks. en enkelmandsvirksomhed) har begået noget strafbart. Fx vil en oplysning om, at tilsynsmyndigheden har konstateret overtrædelse af loven på en sådan måde, at der kan være grundlag for et straffeansvar, som udgangspunkt være en personoplysning om strafbart forhold. Alene oplysningen om, at en identificeret eller identificerbart fysisk person er meddelt påbud, forbud eller indskærpelse, jf. miljøtilsynsbekendtgørelsens § 11, stk. 1, nr. 7, og § 14, stk. 2, vil derimod almindeligvis *ikke* være en personoplysning om strafbart forhold. *CPR-numre*Personnummer (CPR-nummer) er en fortrolig oplysning, der er særskilt reguleret i databeskyttelsesloven. Personnummer må ikke offentliggøres.  |

**Principper for behandling af personoplysninger**Du er dataansvarlig for de personoplysninger, som du som tilsyns- eller godkendelsesmyndighed behandler, og du skal bl.a. sikre, at personoplysninger behandles i overensstemmelse med følgende principper jf. databeskyttelsesforordningens artikel 5:* *lovlighed, rimelighed og gennemsigtighed*: Behandlingen skal overholde reglerne for behandling af oplysninger og være gennemsigtig.
* *formålsbegrænsning*: Ved indsamling skal det være klart, hvilke saglige formål oplysningerne skal anvendes til, og senere behandling må ikke være uforenelig med disse formål.
* *dataminimering*: Behandling, herunder opbevaring af oplysninger, skal begrænses til det, der er nødvendigt for at opfylde formålet.
* *rigtighed*: Oplysninger skal ajourføres, og urigtige oplysninger skal slettes eller berigtiges.
* *opbevaringsbegrænsning*: Når det ikke længere er nødvendigt at behandle oplysningerne, skal de anonymiseres eller slettes.
* *integritet og fortrolighed*: Oplysninger må ikke komme til uvedkommendes kendskab, gå tabt eller blive beskadiget.

Vær opmærksom på, at der gælder særlige krav for behandling af følsomme personoplysninger og andre fortrolige oplysninger. Du kan læse mere om de grundlæggende behandlingsprincipper i Datatilsynets introduktionspjece til databeskyttelsesforordningen:<https://www.datatilsynet.dk/media/6559/generel-informationspjece-om-databeskyttelsesforordningen.pdf>**Øvrige regler i databeskyttelsesforordningen**Som dataansvarlig for personoplysninger skal du også sikre, at behandlingen overholder de øvrige regler i databeskyttelsesforordningen, herunder fx at du efterlever reglerne om de registreredes rettigheder, som fx oplysningspligt eller retten til indsigt. Du kan læse mere om forpligtelserne på Datatilsynets hjemmeside: <https://www.datatilsynet.dk/generelt-om-databeskyttelse/hvad-er-dine-forpligtelser/> |
| Vil du vide mereDu kan finde yderligere vejledning om databeskyttelsesreglerne på Datatilsynets hjemmeside: <https://www.datatilsynet.dk/generelt-om-databeskyttelse/vejledninger-og-skabeloner/> |

|  |
| --- |
| 3.7.2. Miljøoplysningsloven |
| Oplysningerne, der offentliggøres i henhold til miljøtilsynsbekendtgørelsen, er beskyttet i samme omfang, som hvis der søges aktindsigt efter miljøoplysningsloven. Miljøoplysningsloven er en lov, der gælder særligt for aktindsigt i miljøoplysninger. **Hvilke oplysninger er undtaget fra aktindsigt efter miljøoplysningsloven?**Miljøoplysningslovens udgangspunkt er, at offentlighedslovens (1985-loven) og forvaltningslovens almindelige betingelser for og undtagelser fra retten til aktindsigt også gælder for miljøoplysninger, medmindre der i miljøoplysningsloven er fastsat andre regler. jf. miljøoplysningslovens § 2, stk. 1. Det betyder, at miljøoplysningslovens undtagelser fra aktindsigt, og dermed også undtagelser fra offentliggørelse i henhold til miljøtilsynsbekendtgørelsen, i vidt omfang svarer til undtagelsesmuligheder efter offentlighedsloven og forvaltningsloven. På en række punkter giver miljøoplysningsloven dog videre adgang til miljøoplysninger end offentlighedsloven og forvaltningsloven. Det gælder særligt for oplysninger om emissioner og oplysninger, som (udelukkende) indgår i offentlig statistik eller videnskabelige undersøgelser.

|  |
| --- |
| **Faktaboks***Emissionsoplysninger*Det fremgår af miljøoplysningslovens § 2, stk. 5, at bl.a. reglen om beskyttelse af forretningshemmeligheder i offentlighedslovens § 12, stk. 1, nr. 2 (1985-loven) ikke gælder for virksomhedernes og husdyrbrugs emissionsoplysninger, hvis anvendelse af undtagelsen vil stride mod artikel 4, stk. 2 i miljøoplysningsdirektivet. Det betyder, at emissionsoplysninger kun yderst sjældent vil kunne undtages for offentliggørelse. Det kan fx være hvis offentliggørelsen af oplysninger vil kunne afsløre bl.a. ukendte produktionsmetoder, som vil kunne opnå immaterielretlig beskyttelse. |

***Afvejning af offentlighedens interesse i offentliggørelsen***Hvis du vil anvende en eller flere af undtagelsesreglerne i offentlighedsloven og forvaltningsloven, skal du endvidere foretage *en konkret afvejning* af offentlighedens interesse i, at oplysninger offentliggøres over for de interesser, der varetages ved at afslå offentliggørelse. Det følger af miljøoplysningslovens § 2, stk. 3.Den generelle afvejningsregel er, at undtagelsesmulighederne skal anvendes restriktivt under hensynstagen til samfundets interesse i, at oplysningerne offentliggøres. Dette betyder ikke, at afvejningen altid skal føre til, at oplysningerne skal offentliggøres. Hvis der er tale om følsomme personoplysninger, fx om helbredsforhold, eller andre fortrolige personoplysninger, fx om strafbare forhold, som er undtaget fra aktindsigt efter offentlighedslovens § 12, stk.1, nr. 1 (1985-loven), skal oplysninger ikke offentliggøres. Det skyldes, at miljøoplysningsdirektivets artikel 4, stk. 2, stiller særlige krav til beskyttelse af fortrolige personoplysninger. Du kan læse mere om miljøoplysningsloven og andre undtagelsesmuligheder i Vejledning til lov om aktindsigt i miljøoplysninger (<https://mst.dk/media/mst/Attachments/VejledningfraMiljostyrelsennr32007.pdf>). |
| **Vil du vide mere**Du kan finde Miljøstyrelsens vejledning til lov om aktindsigt imiljøoplysninger (2006) her: <https://mst.dk/media/mst/Attachments/VejledningfraMiljostyrelsennr32007.pdf> |

|  |
| --- |
| 3.7.3. God forvaltningsskik ved offentliggørelsen |
| Tilsynsmyndighedens beslutning om at offentliggøre oplysninger om tilsyn med en virksomhed eller husdyrbrug m.v. er ikke en afgørelse i forvaltningsretlig forstand. Den er derfor ikke omfattet af forvaltningslovens regler, der kun gælder i afgørelsessager (fx pligt om partshøring, begrundelse m.v.). Andre forvaltningsretlige regler, der ikke er begrænset til afgørelsessager, gælder dog på sædvanlig vis. Som tilsynsmyndighed skal du bl.a. overholde principper om *god forvaltningsskik.* Det følger af god forvaltningsskik, at du skal orientere virksomheden eller husdyrbruget m.v. forud for offentliggørelsen, hvis der er tvivl om, hvorvidt oplysningerne kan offentliggøres. Dette princip er indarbejdet i miljøtilsynsbekendtgørelsens § 11, stk. 2 (udvalgte oplysninger fra tilsynsrapporten), og § 20, stk. 8 (oplysninger om påbud, forbud og indskærpelser). Bemærk dog, at pligten om forudgående orientering, jf. § 11, stk. 2, og § 20, stk. 8, ikke er begrænset til tilfælde, hvor der er tvivl om, hvorvidt oplysningerne kan offentliggøres. Det vil sige, at du *altid* skal orientere virksomheden eller husdyrbruget m.v. forud for at oplysningerne offentliggøres. Du kan læse mere i afsnittet ”Forudgående orientering af virksomheden eller husdyrbruget m.v. om offentliggørelsen” (3.7.3.1).  |
| Retsgrundlag*Miljøtilsynsbekendtgørelsen, § 11, stk. 2* Tilsynsmyndigheden sender tilsynsrapporten til virksomheden eller husdyrbruget m.v. senest to måneder efter, at tilsynsbesøget har fundet sted, og meddeler, hvilke oplysninger som agtes offentliggjort.*Miljøtilsynsbekendtgørelsen, § 20, stk. 8*Ved offentliggørelse af oplysninger om påbud, forbud og indskærpelser, jf. § 14, stk. 2, og stk. 3, hvis oplysningerne afgives efter hvert tilsyn, og de i § 15, stk. 1, 2 og 4, nævnte oplysninger, orienterer tilsyns- og godkendelsesmyndigheden virksomheden eller husdyrbruget m.v. om offentliggørelsen forud herfor. Der er ingen særskilt oplysningspligt efter denne bestemmelse, i det omfang opfyldelsen af denne forpligtelse allerede følger af databeskyttelseslovens og databeskyttelsesforordningens bestemmelser om oplysningspligt.  |

|  |
| --- |
| * + - 1. Forudgående orientering af virksomheden eller husdyrbruget m.v. om offentliggørelsen
 |
| Virksomheden eller husdyrbruget m.v. skal orienteres forud om, hvilke oplysninger om det fysiske tilsyn på virksomheden eller husdyrbruget m.v. der agtes offentliggjort. Det fremgår af § 11, stk. 2. Efter § 20, stk. 8, skal du endvidere orientere virksomheden eller husdyrbruget m.v. om, at oplysninger om påbud, forbud eller indskærpelser samt oplysninger om meddelte godkendelser og tilladelser efter § 15, vil blive offentliggjort. **Undtagelse fra pligten om forudgående orientering**For virksomheder og husdyrbrug m.v., der er omfattet af databeskyttelsesregler (3.7.1), er der en selvstændig oplysningspligt ved indsamling af personoplysninger. Det omfatter pligt til at oplyse om formålene med den behandling, som oplysningerne skal bruges til, jf. databeskyttelsesforordningens artikel 13 og 14.Hvis virksomheden eller husdyrbruget m.v. har modtaget en underretning i overensstemmelse med databeskyttelsesforordningens artikel 13 og 14, herunder er blevet oplyst om, at der sker offentliggørelse af de i § 20, stk. 8, nævnte oplysninger, er der ingen særskilt pligt til at orientere virksomheden eller husdyrbruget m.v. i henhold til § 20, stk. 8. I disse tilfælde kan orientering om offentliggørelsen i henhold til § 20, stk. 8 derfor undlades. **Tilbagemelding på oplysninger, der agtes offentliggjort**Hvilke oplysninger, der agtes offentliggjort, skal du alene sende til virksomheden eller husdyrbruget m.v. til orientering. Der er således ikke tale om en partshøring i forvaltningslovens forstand, men en mulighed for, at virksomheden eller husdyrbruget m.v. kan tilkendegive, om de mener, at der er oplysninger, som skal undtages offentliggørelse. Det er god forvaltningsskik, at i forbindelse med orienteringen, der gøres opmærksom på, at oplysninger bliver offentliggjort senest fire måneder efter, at tilsynsbesøget har fundet sted.**Afgørelse om offentliggørelse af oplysninger efter indsigelse**Hvis en virksomhed eller et husdyrbrug m.v. gør gældende, at oplysninger er undtaget fra aktindsigt efter miljøoplysningsloven, og dermed ikke skal offentliggøres, eller at offentliggørelsen vil være i strid med databeskyttelsesreglerne, skal du som tilsynsmyndighed træffe en afgørelse om, hvorvidt en indsigelse skal imødekommes eller afvises.Da der er tale om en afgørelse i forvaltningslovens forstand, skal den overholde forvaltningslovens regler om bl.a. begrundelse. Du skal endvidere vejlede virksomheden eller husdyrbruget m.v. om klagemuligheder. Afgørelsen vil som udgangspunkt kunne påklages til Miljø- og Fødevareklagenævnet, jf. miljøbeskyttelseslovens § 91. For så vidt angår afgørelser truffet af Miljøstyrelsen vil der som udgangspunkt være klageadgang til Miljø- og Fødevareministeriets departement.  |
| Retsgrundlag*Miljøtilsynsbekendtgørelsen § 11, stk. 2*Tilsynsmyndigheden sender tilsynsrapporten til virksomheden eller husdyrbruget m.v. senest to måneder efter, at tilsynsbesøget har fundet sted, og meddeler, hvilke oplysninger som agtes offentliggjort.*Miljøtilsynsbekendtgørelsen § 20, stk. 8*Ved offentliggørelse af oplysninger om påbud, forbud og indskærpelser, jf. § 14, stk. 2, og stk. 3, hvis oplysningerne afgives efter hvert tilsyn, og de i § 15, stk. 1, 1 og 4, nævnte oplysninger, orienterer tilsyns- og godkendelsesmyndigheden virksomheden eller husdyrbruget m.v. om offentliggørelsen forud herfor. Der er ingen særskilt oplysningspligt efter denne bestemmelse, i det omfang opfyldelsen af denne forpligtigelse allerede følger af databeskyttelseslovens og databeskyttelsesforordningens bestemmelser om oplysningspligt. |

|  |
| --- |
|  3.7.4. Stamoplysninger for virksomheder og husdyrbrug m.v. |
| Stamoplysninger skal afgives med de begrænsninger for videregivelse, der følger af anden lovgivning, jf. § 18, stk. 4. Offentliggørelse af oplysningerne sker med undtagelse af de oplysninger, der vil kunne undtages fra aktindsigt efter reglerne i miljøoplysningsloven, jf. § 20, stk. 7. Du kan læse om, hvilke oplysninger, der er undtaget fra aktindsigt i afsnittet ”Miljøoplysningsloven” (3.7.2). **Afgivelse og offentliggørelse af stamoplysninger i henhold til miljøtilsynsbekendtgørelsen*****Særligt for virksomheder og husdyrbrug m.v. omfattet af databeskyttelsesreglerne*** Databeskyttelsesreglerne gælder for oplysninger, der vedrører en identificeret eller identificerbar fysisk person (fx en enkelmandsvirksomhed), og som skal afgives og offentliggøres i henhold til §§ 18, stk. 1, og 20, stk. 1, nr. 1. Oplysningerne kan lovligt afgives og offentliggøres med hjemmel i databeskyttelsesforordningens artikel 6, stk. 1, litra c). Det betyder, at du ikke behøver at undersøge, hvilken behandlingshjemmel der ligger til grund for afgivelsen/offentliggørelsen af oplysningerne.Vær opmærksom på, at pligten til at afgive og offentliggøre disse oplysninger *ikke* omfatter fortrolige personoplysninger. Fx er det alene virksomhedens eller husdyrbrugets CVR-nummer, eventuelt P-nummer og eventuelt CHR-nummer, der skal afgives og offentliggøres. En fysisk persons CPR-nummer skal derimod hverken afgives eller offentliggøres.

|  |
| --- |
| **Faktaboks***Navne- og adressebeskyttelse i CPR*Personer, der har navne- og adressebeskyttelse i Det Centrale Personregister (CPR), får automatisk beskyttelsen overført til CVR-registret, hvilket betyder, at vedkommendes adresse ikke bliver offentliggjort i CVR-registret, så længe beskyttelsen i CPR er gældende. Virksomhedsadresser, der er sammenfaldende med en beskyttet privatadresse, er ikke undtaget fra offentliggørelse i CVR-registret. Det betyder, at hvis der er sammenfald mellem en virksomheds adresse og privatadressen for en person, der er tilknyttet virksomheden, vil virksomhedsadressen blive offentliggjort i CVR uden tidsbegrænsning, uanset om personen - via navne- og adressebeskyttelse registreret i CPR - også har opnået beskyttelse i CVR-registret af sin privatadresse. Adressen vil kun blive offentliggjort som virksomhedens adresse. Det vil ikke fremgå noget sted i CVR-registret, at personens privatadresse er sammenfaldende med virksomhedens adresse. Hvis navngivningen af en virksomhed i DMA ikke følger navngivningen i CVR-registret, og dette medfører offentliggørelse af privatpersonens navn sammenholdt med adresse, skal myndigheden rette navnet i DMA til det navn, som fremgår i CVR-registret. Hvis myndigheden bliver bekendt med, at CVR-registreret - af hensyn til fortrolige oplysninger - skærmer oplysninger, som ligeledes skal fremgå i DMA, bør kommunen ligeledes følge angivelsen i den offentligt tilgængelige del af CVR-registret. Du kan også læse mere om personoplysninger i CVR på Erhvervsstyrelsens hjemmeside: <https://erhvervsstyrelsen.dk/personoplysninger-i-cvr>. |

**Afgivelse og offentliggørelse af flere oplysninger*****Særligt for virksomheder og husdyrbrug m.v. omfattet af databeskyttelsesreglerne***Miljøtilsynsbekendtgørelsen stiller ikke krav om afgivelse af stamoplysninger om virksomheder og husdyrbrug m.v., der ikke er omfattet af kravet om regelmæssige tilsyn. Hvis du ønsker at afgive oplysninger om tilsyn og håndhævelser på disse virksomheder og husdyrbrug m.v. efter hvert tilsyn, jf. § 14, stk. 3, er du nødt til først at afgive virksomhedens eller husdyrbrugets m.v. stamoplysninger. Grundlaget for afgivelsen og offentliggørelsen af stamoplysningerne findes i databeskyttelsesforordningens artikel 6, stk. 1, litra, e).  |
| Retsgrundlag*Miljøtilsynsbekendtgørelsen, § 18, stk. 4*Oplysningerne skal afgives med de begrænsninger for videregivelse, der følger af anden lovgivning.*Miljøtilsynsbekendtgørelsen, § 20, stk. 7*Offentliggørelse og videregivelse, jf. stk. 1-5, skal ske ved anvendelse af den digitale løsning og i det format, som Miljøstyrelsen stiller til rådighed. |

|  |
| --- |
| 3.7.5. Oplysninger om tilsyn |
| Oplysninger om tilsyn skal afgives med de begrænsninger for videregivelse, der følger af anden lovgivning, jf. miljøtilsynsbekendtgørelsens § 14, stk. 5. Offentliggørelse af oplysninger om tilsyn, jf. § 14, stk. 1 og 3 og § 12, stk. 1 skal ske med undtagelse af de oplysninger, der vil kunne undtages fra aktindsigt efter miljøoplysningsloven. Du kan læse mere om, hvilke oplysninger der er undtaget fra aktindsigt i afsnittet ”Miljøoplysningsloven” (3.7.2.).**Afgivelse og offentliggørelse af oplysninger i henhold til miljøtilsynsbekendtgørelsen**Hvis du alene afgiver og offentliggør de oplysninger, der er nævnt i § 14, stk. 1 (oplysninger om tilsyn) og § 11, stk. 1, nr. 1-8 (udvalgte oplysninger fra tilsynsrapporten), forventes det ikke, at der vil opstå fortrolighedsspørgsmål m.v. Som tilsynsmyndighed skal du dog sikre, at offentliggørelsen kan ske lovligt. Du skal endvidere være opmærksom på, at virksomheden eller husdyrbruget m.v. skal orienteres om, hvilke oplysninger som agtes offentliggjort (3.7.3.1) forud for offentliggørelsen, jf. § 11, stk. 2.***Særligt for virksomheder og husdyrbrug m.v. omfattet af databeskyttelsesreglerne***Databeskyttelsesreglerne (3.7.1) gælder for oplysninger, der vedrører en identificeret eller identificerbar fysisk person (fx en enkelmandsvirksomhed), herunder virksomhedens eller husdyrbrugets m.v. navn, adresse, CVR-nummer, eventuelt P-nummer og eventuelt CHR-nummer, og som skaloffentliggøres i henhold til § 12, stk. 1. Oplysningerne kan lovligt offentliggøres med hjemmel i databeskyttelsesforordningens artikel 6, stk. 1, litra c). Det betyder, at du ikke behøver at undersøge, hvilken behandlingshjemmel der ligger til grund for offentliggørelsen af oplysningerne.**Offentliggørelse af flere oplysninger**Hvis du vælger at offentliggøre en tilsynsrapport, der indeholder oplysninger, som går videre end det, der kræves offentliggjort i henhold til § 11, stk. 1, nr. 1-8, må du foretage en konkret vurdering af, hvorvidt offentliggørelsen kan ske lovligt. Det kan fx være en tilsynsrapport med uddybende prosa, billeder m.v.Offentliggørelsen skal ske med undtagelse af de oplysninger, der vil kunne undtages fra aktindsigt efter miljøoplysningsloven. Oplysningerne er således beskyttet i samme omfang, som hvis der søges aktindsigt efter miljøoplysningsloven. Du kan læse mere om, hvilke oplysninger der er undtaget fra aktindsigt efter miljøoplysningsloven i afsnittet ”Miljøoplysningsloven” (3.7.2.). Vær opmærksom på, at følsomme (3.7.1) og andre fortrolige personoplysninger (3.7.1), herunder personoplysninger om strafbare forhold, altid skal undtages fra offentliggørelsen, jf. miljøoplysningsdirektivet artikel 4. I det følgende kan du læse om, hvilke (andre) oplysninger du særlig skal være opmærksom på i forbindelse med offentliggørelsen.***Oplysninger om enkeltpersoners private, herunder økonomiske, forhold***Retten til aktindsigt efter miljøoplysningsloven omfatter som udgangspunkt ikke oplysninger om ”*enkeltpersoners private, herunder økonomiske, forhold*”, jf. offentlighedslovens § 12, stk. 1, nr. 1 (1985-loven). Hvis du vil anvende undtagelsesbestemmelsen i offentlighedslovens § 12, stk. 1, nr. 1, skal du dog, jf. miljøoplysningslovens § 2, stk. 3, foretage *en konkret afvejning* af offentlighedens interesse i at oplysninger offentliggøres over for de interesser, der varetages ved at afslå offentliggørelse. Anvendelse af den konkrete afvejningsregel på fortrolige personoplysninger, herunder følsomme personoplysninger og personoplysninger om strafbare forhold, vil indebære, at denne type oplysninger *skal undtages* fra offentliggørelsen. Det følger af miljøtilsynsbekendtgørelsens § 17, stk. 2, nr. 1, og § 20, stk. 1, nr. 3, at oplysninger om politianmeldelse og selvhjælpshandlinger hos virksomheder og husdyrbrug m.v. omfattet af databeskyttelsesreglerne, skal kun afgives/offentliggøres på *anonymiseret form,* dvs. som samlet antal politianmeldelser og selvhjælpshandlinger. Derimod vil emissionsoplysninger, der indgår i tilsynsmyndighedernes sager vedrørende enkelmandsejede virksomheder, hvor der ikke er tale om et strafbart forhold, som udgangspunkt kunne offentliggøres. ***Oplysninger om juridiske personers strafbare forhold***Oplysninger om juridiske personers strafbare forhold er ikke omfattet af databeskyttelsesregler. Oplysningerne anses heller ikke for fortrolige, hvorfor straffelovens § 152 og forvaltningslovens kapitel 8 om tavshedspligt normalt ikke i sig selv gør, at en myndighed kan offentliggøre en sådan oplysning. Der kan dog være særlige grunde til at være tilbageholdende med offentliggørelsen, herunder et væsentligt hensyn til efterforskningen. Miljøtilsynsbekendtgørelsen kræver ikke offentliggørelse af oplysning om, at der er foretaget en politianmeldelse af eller selvhjælpshandling hos en juridisk person med angivelse af den pågældende juridiske persons navn. Oplysningen skal, jf. miljøtilsynsbekendtgørelsens § 20, stk. 1, nr. 3, offentliggøres *uden* angivelse af virksomheden eller husdyrbruget m.v. I afsnittet "Afgivelse af oplysninger og offentliggørelse - henstillinger, håndhævelser, selvhjælpshandlinger og politianmeldelser " (3.5.4), kan du læse mere om afgivelse af oplysninger om politianmeldelse af eller selvhjælpshandling. I afsnittet "Begrænsninger i afgivelse og offentliggørelse af oplysninger - henstillinger, håndhævelser, selvhjælpshandlinger og politianmeldelser" (3.7.6), kan du læse mere de væsentligste begrænsninger, du skal være opmærksom på, når du afgiver og offentliggøre oplysninger om strafbare forhold.***Oplysninger vedrørende produktions- eller forretningsforhold m.v.*** Oplysninger vedrørende produktions- eller forretningsforhold m.v., som er omfattet af offentlighedslovens § 12, stk. 1, nr. 2 (1985-loven), skal som udgangspunkt undtages fra offentliggørelsen. Du skal altid foretage en konkret afvejning af offentlighedens interesse i at oplysninger offentliggøres over for de interesser, der varetages ved at oplysninger ikke offentliggøres, jf. miljøoplysningslovens § 2, stk. 3. Der skal være tale om oplysninger vedrørende produktions- eller forretningsforhold m.v., og det skal samtidig være af væsentlig økonomisk betydning for virksomheden, at oplysningerne ikke videregives. Oplysninger af rent objektiv karakter, allerede kendte oplysninger og oplysninger, der vil skulle udleveres efter offentlighedsloven, anses normalt ikke for fortrolige. ***Miljørisikoscore***Miljøtilsynsbekendtgørelsen kræver ikke offentliggørelse af virksomhedens eller husdyrbrugets m.v. miljørisikovurdering (3.3). Miljørisikovurderingen skal alene stilles til rådighed for tilsyns- og godkendelsesmyndighederne og den virksomhed eller det husdyrbrug, som oplysningerne vedrører, jf. § 20, stk. 2.Efter gældende ret vil en virksomheds eller et husdyrbrugs m.v. seneste miljørisikoscore normalt ikke kunne undtages fra aktindsigt efter miljøoplysningsloven, jf. miljøoplysningslovens § 2, stk. 3, og vil derfor kunne offentliggøres, fx som en del af tilsynsrapporten (3.4).  |
| Retsgrundlag*Miljøtilsynsbekendtgørelsen, § 11, stk. 1-2*Tilsynsmyndigheden udarbejder efter hvert fysisk tilsyn på virksomheden eller husdyrbruget m.v. en tilsynsrapport, der beskriver, om virksomheden eller husdyrbruget m.v. overholder de love, regler og afgørelser, der er genstand for tilsyn. Tilsynsrapporten skal som minimum indeholde følgende oplysninger:1) Baggrunden for tilsynet.2) Navn, adresse, CVR-nummer, eventuelt P-nummer og eventuelt CHR-nummer på virksomheden eller husdyrbruget m.v.3) Typen af virksomheden eller husdyrbruget m.v.4) Dato for tilsynsbesøgets udførelse.5) Hvad der er ført tilsyn med.6) Om der er konstateret jordforurening, hvis det er relevant.7) Om der er meddelt påbud, forbud eller indskærpelser til virksomheden eller husdyrbruget m.v.8) Konklusioner på virksomhedens eller husdyrbrugets m.v. seneste indberetninger om egenkontrol, herunder om indberetningen har givet tilsynsmyndigheden anledning til at udstede påbud, forbud eller indskærpelser.Stk. 2. Tilsynsmyndigheden sender tilsynsrapporten til virksomheden eller husdyrbruget m.v. senest to måneder efter, at tilsynsbesøget har fundet sted, og meddeler, hvilke oplysninger som agtes offentliggjort.*Miljøtilsynsbekendtgørelsen, § 12, stk. 1*Tilsynsmyndigheden offentliggør de oplysninger, der fremgår af § 11, stk. 1, nr. 1-8, samt dato for offentliggørelse med de begrænsninger, der følger af § 11, stk. 3, senest fire måneder efter, at tilsynsbesøget har fundet sted.*Miljøtilsynsbekendtgørelsen, § 14, stk. 5*Oplysningerne skal afgives med de begrænsninger for videregivelse, der følger af anden lovgivning. |

|  |
| --- |
| 3.7.6. Henstillinger, håndhævelser, selvhjælpshandlinger og politianmeldelser |
| Oplysninger om der er meddelt påbud, forbud, indskærpelser og henstillinger, og om hvorvidt der på virksomheder og husdyrbrug m.v., som ikke er omfattet af databeskyttelsesreglerne (3.7.1), er foretaget selvhjælpshandlinger eller politianmeldelser, skal afgives med de begrænsninger for videregivelse, der følger af anden lovgivning, jf. § 14, stk. 5. Offentliggørelse af oplysningerne skal, jf. § 20, stk. 6, ske med undtagelse af de oplysninger, der vil kunne undtages fra aktindsigt efter miljøoplysningsloven. Du kan læse mere om, hvilke oplysninger der er undtaget fra aktindsigt i afsnittet ”Miljøoplysningsloven” (3.7.2).Efter § 20, stk. 8, skal du orientere virksomheden eller husdyrbruget m.v. om, at oplysninger om påbud, forbud eller indskærpelser vil blive offentliggjort. Du kan læse mere i afsnittet ”Forudgående orientering af virksomheden eller husdyrbruget m.v. om offentliggørelsen” (3.7.3.1). **Oplysninger om henstilling, meddelt påbud, forbud eller indskærpelse*****Afgivelse og offentliggørelse af oplysninger i henhold til miljøtilsynsbekendtgørelsen****Særligt for virksomheder og husdyrbrug m.v. omfattet af databeskyttelsesreglerne*Databeskyttelsesreglerne (3.7.1) gælder for oplysninger om henstillinger, håndhævelser, selvhjælpshandlinger og politianmeldelser, der skal afgives i henhold til § 14, stk. 2 og 3, og som kan henføres til en identificeret eller identificerbar fysisk person (f.eks. en enkelmandsvirksomhed). Alene oplysningen om, at en identificeret eller identificerbar fysisk person er meddelt henstilling, påbud, forbud eller indskærpelse, vil som udgangspunkt ikke udgøre en personoplysning om strafbart forhold, som er omfattet af særlige krav til behandling i henhold til databeskyttelseslovens § 8. Oplysningen skal derfor behandles efter reglerne om behandling af almindelige personoplysninger og kan lovligt afgives og offentliggøres med hjemmel i databeskyttelsesforordningens artikel 6, stk. 1, litra c).***Afgivelse og/eller offentliggørelse af flere oplysninger****Særligt for virksomheder og husdyrbrug m.v. omfattet af databeskyttelsesreglerne*Oplysning om, at du som tilsynsmyndighed har konstateret overtrædelse af loven på en sådan måde, at der kan være grundlag for et straffeansvar, og at du har anmeldt forholdet til politiet, som udgangspunkt vil være en så kvalificeret oplysning om et muligt strafbart forhold, at oplysningen er fortrolig, jf. forvaltningslovens § 27, stk. 1, nr. 1. Sådan en oplysning skal hverken afgives til Miljøstyrelsen eller offentliggøres. **Konklusion på håndhævelse** ***Offentliggørelse af oplysninger i henhold til miljøtilsynsbekendtgørelsen***Efter miljøtilsynsbekendtgørelsens § 12, stk. 2, og § 20, stk. 4, skal du som tilsynsmyndighed offentliggøre konklusionen på opfølgning på eventuelle påbud, forbud eller indskærpelser. Pligten omfatter alene oplysning om påbuddet, forbuddet eller indskærpelsen er meddelt, efterkommet, påklaget eller andet (fx oplysning om, at håndhævelseskravet er bortfaldet eller klagenævnet har omgjort et påbud eller forbud efter en påklage). **Oplysninger om politianmeldelser og selvhjælpshandlinger*****Afgivelse og offentliggørelse af oplysninger i henhold til miljøtilsynsbekendtgørelsen***Inden du afgiver oplysning om, at der er foretaget politianmeldelse eller selvhjælpshandlinger med navns nævnelse, jf. § 14. stk. 2 og 3, skal du altid sikre dig at oplysningen ikke er omfattet af databeskyttelsesreglerne (3.7.1). Du skal således tjekke, om oplysninger om en virksomhed eller husdyrbrug m.v. er omfattet af databeskyttelsesforordningen og databeskyttelsesloven. Især mange mindre virksomheder og husdyrbrug er enkeltmandsvirksomheder. Du kan finde oplysninger om virksomhedstype i det centrale virksomhedsregister, CVR, [www.cvr.dk](http://www.cvr.dk).For virksomheder og husdyrbrug, som ikke er omfattet af databeskyttelsesreglerne, skal oplysninger om, at der er foretaget politianmeldelser eller selvhjælpshandlinger, afgives til Miljøstyrelsen med navns nævnelse, jf. § 14, stk. 2, og 3, hvis oplysninger afgives efter hvert tilsyn. Vær opmærksom på, at oplysningerne skal offentliggøres *uden navns nævnelse*, jf. § 20, stk. 1, nr. 3. *Særligt for virksomheder og husdyrbrug m.v. omfattet af databeskyttelsesreglerne*Oplysning om, at tilsynsmyndigheden har anmeldt et forhold til politiet, vil som udgangspunkt være en så kvalificeret oplysning om et muligt strafbart forhold, at oplysningen er fortrolig, jf. forvaltningslovens § 27, stk. 1, nr. 1. Ifølge miljøtilsynsbekendtgørelsens § 14, stk. 2, § 17, stk. 2, nr. 1, og § 20, stk. 1, nr. 3, skal du derfor ikke afgive og offentliggøre oplysninger om, at der er foretaget politianmeldelser eller selvhjælpsforanstaltninger vedrørende virksomheder og husdyrbrug m.v. omfattet af databeskyttelsesforordningen og databeskyttelsesloven på virksomhedsniveau. Oplysningen skal alene afgives og offentliggøres som *et samlet antal*, jf. § 17, stk. 2, nr. 1, dvs. uden angivelse af virksomheden eller husdyrbruget m.v.  |
| Retsgrundlag*Miljøtilsynsbekendtgørelsen, § 14, stk. 2, 3 og 5*Stk. 2. Tilsynsmyndigheden skal endvidere til Miljøstyrelsen for hver virksomhed og husdyrbrug m.v. oplyse, når der er meddelt påbud, forbud, indskærpelser og henstillinger samt datoen herfor. For de virksomheder og husdyrbrug m.v., som ikke er omfattet af ikke er omfattet af databeskyttelsesloven og databeskyttelsesforordningen, skal det desuden oplyses, hvorvidt der er foretaget selvhjælpshandlinger eller politianmeldelser samt datoen herfor.Stk. 3. For øvrige virksomheder og husdyrbrug m.v. end dem, som er omfattet af § 1, stk. 2, afgiver tilsynsmyndigheden oplysningerne efter stk. 1 og 2 efter enten hvert tilsyn eller oplysningerne i stk. 1, nr. 4-7 og stk. 2 årligt senest den 1. april for det forudgående kalenderår fordelt på de relevante grupper af virksomheder og husdyrbrug m.v., som ikke er omfattet af § 1, stk. 2, som fremgår af bilag 3.Stk. 5. Oplysningerne skal afgives med de begrænsninger for videregivelse, der følger af anden lovgivning.*Miljøtilsynsbekendtgørelsen, § 17, stk. 2*Stk. 2. Tilsyns- og godkendelsesmyndigheden skal endvidere hvert år senest den 1. april til Miljøstyrelsen om det forudgående år oplyse følgende:1) Antal politianmeldelser og selvhjælpshandlinger for de virksomheder og husdyrbrug m.v., som er omfattet af databeskyttelsesloven og databeskyttelsesforordningen.2) Antal henstillinger, påbud, forbud, indskærpelser, selvhjælpshandlinger og politianmeldelser vedrørende forhold, som berører markstakke.3) Antal påbud, forbud, indskærpelser, henstillinger, selvhjælpshandlinger eller politianmeldelser, som vedrører reglerne i eller afgørelser efter kapitel 3 og 4 samt § 46, stk. 1, nr. 1-6 og stk. 2, §§ 49, 54, 55, 56, 58, 59, 60, 61 og 62, § 73, stk. 5, § 74, stk. 5, §§ 75 og 79, § 81, stk. 1, nr. 2, § 82, § 83, stk. 1, nr. 1 og 2, § 84, § 86, nr. 2, § 88 og § 90, stk. 2, i bekendtgørelse om miljøkrav for mellemstore fyringsanlæg. Dette gælder dog ikke reglerne om emissionsgrænseværdier for spormetaller og CO, reglerne om egenkontrol for spormetaller, reglen om indretning af målested og reglerne om måling og regulering af O2-indholdet i røggassen.”*Miljøtilsynsbekendtgørelsen, § 20, stk. 1 og 2*Tilsyns- og godkendelsesmyndigheden offentliggør følgende:1) De oplysninger, der fremgår af § 14, stk. 1, nr. 1-7 og stk. 3 og 4, § 15, idet offentliggørelse af oplysningerne i § 15, stk. 3, sker fordelt på de relevante grupper, som fremgår af bilag 3, § 17, stk. 1, og § 18, stk. 1, nr. 1-7 og 9-14, og stk. 2-4.2) Når der er meddelt påbud, forbud eller indskærpelser, jf. § 14, stk. 2 og 3, med angivelse af virksomheden eller husdyrbruget m.v., idet oplysningerne efter § 14, stk. 3, i stedet kan offentliggøres fordelt på de relevante grupper, som fremgår af bilag 3.3) Når der er meddelt henstillinger, foretaget selvhjælpshandlinger eller politianmeldelser, jf. § 14, stk. 2 og 3, og § 17, stk. 2, nr. 1, uden angivelse af virksomheden eller husdyrbruget m.v.Stk. 2. Oplysninger om henstillinger, jf. § 14, stk. 2, og de i § 18, stk. 1, nr. 8, nævnte oplysninger bliver stillet til rådighed for tilsyns- og godkendelsesmyndighederne via den i § 19 nævnte digitale løsning. De i § 18, stk. 1, nr. 8, nævnte oplysninger om en virksomhed eller et husdyrbrug vil også være tilgængelige for den virksomhed eller det husdyrbrug, som oplysningerne vedrører. |

|  |
| --- |
| **3.7.7 Tilladelser, godkendelser og revurderinger**  |
| Godkendelser eller tilladelser skal afgives med de begrænsninger for videregivelse, der følger af anden lovgivning, jf. § 15, stk. 5. Det gælder godkendelser eller tilladelser meddelt efter §§ 16 a eller 16 b i lov om husdyrbrug og anvendelse af gødning m.v. eller efter de tidligere gældende regler i §§ 10, 11 eller 12 i lov om miljøgodkendelse m.v. af husdyrbrug eller revurdering efter bekendtgørelse om godkendelse og tilladelse m.v. af husdyrbrug. Tilsvarende gælder godkendelser og revurderinger, der skal afgives jf. miljøtilsynsbekendtgørelsens 18, stk. 3. Offentliggørelse af afgørelserne skal ske med undtagelse af de oplysninger, der vil kunne undtages fra aktindsigt efter miljøoplysningsloven. Du kan læse mere om, hvilke oplysninger er undtaget fra aktindsigt efter miljøoplysningsloven i afsnittet ”Miljøoplysningsloven” (3.7.2).Bemærk, at visse godkendelser efter husdyrbruglovens § 16 a, stk. 1 og 2, samt godkendelser efter § 16 a, stk. 4, og tilladelser efter § 16 b, er omfattet af offentlighedsbestemmelserne i husdyrbruglovens § 55. Krav til offentliggørelse er præciseret i bekendtgørelse om godkendelse og tilladelse m.v. af husdyrbrug, § 57. Du kan læse mere om offentliggørelsen i husdyrvejledningen: <https://husdyrvejledning.mst.dk/kom-godt-i-gang/godkendelse-efter-16-a/#9> samt i helpdesksvar: <https://husdyrvejledning.mst.dk/helpdesk/helpdesk-svar/offentlighed-og-hoering/offentliggoerelse-af-afgoerelser-om-tilladelse-og-godkendelse-efter-16-a-og-b/>. |
| Retsgrundlag*Miljøtilsynsbekendtgørelsen, § 15, stk. 5*Stk. 5. Oplysningerne skal afgives med de begrænsninger for videregivelse, der følger af anden lovgivning.*Miljøtilsynsbekendtgørelsen, § 18, stk. 4*Stk. 4. Oplysningerne skal afgives med de begrænsninger for videregivelse, der følger af anden lovgivning. |

|  |
| --- |
| **3.7.8. Miljøtilsynsplan og tilsynskampagner** |
| Hvis offentliggørelsen af miljøtilsynsplanen eller tilsynskampagnerne alene omfatter de oplysninger, der nævnes i § 3, stk. 1, og § 7, stk. 2, forventes det ikke, at der vil opstå fortrolighedsspørgsmål m.v. Du skal dog som tilsynsmyndighed sikre, at offentliggørelsen kan ske lovligt.Du kan læse mere om, hvilke oplysninger er undtaget fra aktindsigt efter miljøoplysningsloven i afsnittet ”Miljøoplysningsloven” (3.7.2). I afsnittet ”Databeskyttelsesregler” (3.7.1) kan du læse mere om, hvilke regler der gælder for behandling af personoplysninger. |
| Retsgrundlag*Miljøtilsynsbekendtgørelsen, § 3, stk. 1*Tilsynsmyndigheden udarbejder en miljøtilsynsplan, som omfatter de virksomheder og husdyrbrug m.v., der er nævnt i § 1, stk. 2, og som ligger inden for tilsynsmyndighedens kompetenceområde. Miljøtilsynsplanen skal indeholde1) en angivelse af det geografiske område, som planen omfatter,2) en generel vurdering af relevante væsentlige miljøproblemer på tilsynsmyndighedens område,3) en fortegnelse over de virksomheder, der er optaget på bilag 1 til bekendtgørelse om godkendelse af listevirksomhed, og de husdyrbrug, hvor dyreholdet overstiger en stipladsgrænse efter § 16 a, stk. 2, i lov om husdyrbrug og anvendelse af gødning m.v. eller en stiplads- eller dyreenhedsgrænse efter de tidligere gældende regler i § 12, stk. 1, nr. 1-3, i lov om miljøgodkendelse m.v. af husdyrbrug, herunder oplysninger om navn, adresse, CVR-nummer, eventuelt P-nummer og eventuelt CHR-nummer og gældende listepunkt(er) for IED-aktivitet,4) en beskrivelse af tilsynsmyndighedens tilsynsindsats, herunder hvordan et tilsynsbesøg tilrettelægges og gennemføres, samt procedurer for de tilsyn, som skal føres som led i et aktivt tilsyn, herunder tilsyn hurtigst muligt ved væsentlige miljøklager eller væsentlige miljøuheld, og når det er relevant, før en godkendelse meddeles eller revurderes, jf. § 9, og5) en beskrivelse af eventuelle samarbejdsrelationer med andre myndigheder i forhold til tilsyn.*Miljøtilsynsbekendtgørelsen, § 7, stk. 2*Tilsynsmyndigheden offentliggør den samlede konklusion af sin indsats løbende i forbindelse med hver enkelt tilsynskampagne, herunder mål, effekter og titel på kampagnen. |

|  |
| --- |
| * + 1. **Årlig indberetning af tilsyns- og godkendelsesarbejdet**
 |
| Den skriftlige vurdering af og bemærkninger til de oplysninger, der skal meddeles i den årlige indberetning af tilsyns- og godkendelsesarbejdet (3.8) skal indsendes med de begrænsninger, der følger af anden lovgivning, jf. § 17, stk. 1. Oplysningerne skal offentliggøres med undtagelse af de oplysninger, der vil kunne undtages fra aktindsigt efter miljøoplysningsloven, jf. § 20, stk. 1, nr. 1, og stk. 6. Du kan læse mere om, hvilke oplysninger er undtaget fra aktindsigt efter miljøoplysningsloven i afsnittet ”Miljøoplysningsloven” (3.7.2). I afsnittet ”Databeskyttelsesregler” (3.7.1) kan du læse mere om, hvilke regler der gælder for behandling af personoplysninger. |
| Retsgrundlag*Miljøtilsynsbekendtgørelsen, § 17, stk. 1*Tilsyns- og godkendelsesmyndigheden skal hvert år senest den 1. april til Miljøstyrelsen med de begrænsninger, der følger af anden lovgivning, indsende deres skriftlige vurdering af og bemærkninger til de oplysninger, der skal meddeles efter §§ 14 og 15 i denne bekendtgørelse, efter § 51 i bekendtgørelse om godkendelse af listevirksomhed, efter § 45 i bekendtgørelse om virksomheder, der forarbejder emner af jern, stål eller andre metaller og efter § 93, stk. 1 og 2, og § 94 i bekendtgørelse om miljøkrav for mellemstore fyringsanlæg for det forudgående kalenderår, samt bekræfte, at alle data er afgivet og verificeret.*Miljøtilsynsbekendtgørelsen, § 20, stk. 6*Offentliggørelse sker med undtagelse af de oplysninger, der vil kunne undtages fra aktindsigt efter reglerne i lov om aktindsigt i miljøoplysninger. |

|  |
| --- |
| **3.7.10. Uberettiget offentliggørelse af oplysninger** |
| Uberettiget offentliggørelse af oplysninger vil bl.a. kunne udløse erstatningspligt for den økonomiske skade, som offentliggørelsen forvolder. Hvis databeskyttelsesreglerne samtidig er brudt, og der er forvoldt materiel eller immateriel skade, kan forholdet være omfattet af databeskyttelsesforordningens artikel 82 og databeskyttelseslovens § 40 (ret til erstatning og erstatningsansvar).Har du uberettiget videregivet, herunder offentliggjort, fortrolige oplysninger om en virksomhed eller et husdyrbrug m.v., skal du give virksomheden eller husdyrbruget m.v. en beklagelse for, at der er sket en tilsidesættelse af tavshedspligten. Det følger af god forvaltningsskik. Se fx udtalelse fra ombudsmanden FOB 2007.311.Er der tale om fortrolige personoplysninger, skal du fjerne de pågældende oplysninger senest dagen efter, at du bliver opmærksom på fejlen, og i øvrigt gøre, hvad der er muligt for at begrænse skaden. Datatilsynet skal underrettes om de foranstaltninger, der foretages, jf. databeskyttelsesforordningens art. 33, stk. 3, litra d). Når offentliggørelsen indebærer en høj risiko for fysiske personers rettigheder og frihedsrettigheder, skal du endvidere underrette den registrerede jf. databeskyttelsesforordningens artikel 34. Du kan læse mere i Datatilsynets vejledning om håndtering af brud på persondatasikkerheden (<https://www.datatilsynet.dk/media/6558/haandtering-af-brud-paa-persondatasikkerheden.pdf>). |
| **Vil du vide mere**For nærmere information om databeskyttelsesreglerne, se Datatilsynets vejledning om håndtering af brud på person datasikkerheden: <https://www.datatilsynet.dk/media/6558/haandtering-af-brud-paa-persondatasikkerheden.pdf>. |